19. schôdza NR SR - 5.deň - A. dopoludnia
Dátum: 2024-09-18
Poslanec: Mesterová, Zuzana (PS)
Druh vystúpenia: Vystúpenie v rozprave

48. Vážené kolegyne, vážení kolegovia, tento mesiac ubehli štyri mesiace od atentátu na premiéra Roberta Fica. Za štyri mesiace sme vo verejnom priestore počuli od niektorých predstaviteľov vládnej koalície, od niektorých poslancov a poslankýň vládnej koalície veľa hodnotiacich úsudkov, ako po novom v tomto pléne pomenúvame názory jednotlivých poslancov a poslankýň, o tom, kto za atentát môže, prečo sa stal, prečo konal atentátnik, kto ho vyprovokoval, kto ho vycvičil a podobné a podobné hodnotiace úsudky. Samozrejme, smerujúce k tomu, že za to môže opozícia, médiá a kultúrna obec a neviem, kto všetko, už som započula. Ale ešte sme nepočuli žiadne relevantné, objektívne závery nejakého vyšetrenia, nejakého orgánu, ktorý je relevantný konať v tejto veci, ktorý by odborne, náležite preskúmal, čo sa stalo, ako sa to stalo a prečo sa to stalo. Žiadnym spôsobom sme k tomu nepočuli vyjadriť sa ministra vnútra a ďalšie kompetentné osoby zo strany vládnej koalície, tak aby tie závery a tie informácie, ktoré sa vo verejnom priestore objavujú, nevzbudzovali ešte väčšiu nedôveru verejnosti, nevzbudzovali a nevytvárali priestor na ešte väčšie konšpirácie o tom, čo sa vlastne stalo. Všetci sme tu volali po pokoji, nielen koalícia, ale aj opozícia, my bezprostredne po atentáte sme sa zdržali akýchkoľvek prejavov, ktoré by smerovali k tomu, že nejakým spôsobom vyhrocujeme túto situáciu. Na oplátku prišlo z druhej strany veľa veľkých slov o tom, ako opozícia spôsobila tento atentát, ale málo predložených faktov, preto sme sa rozhodli za náš klub s kolegami a kolegyňou predložiť tento návrh a myslíme si, že zriadenie takejto komisie je jedno z najtransparentnejších postupov v tejto veci, čo môže urobiť Národná rada. My navrhujeme, aby táto komisia bola zložená zo všetkých klubov, tak z opozičných, ako aj koaličných, ako dočasného predsedu tejto komisie navrhujeme pána dočasne povereného predsedajúceho pána Žigu, aby do času, kým bude komisia riadne zriadená a bude mať zvoleného riadneho predsedu, konal v tejto veci. A aby sme sa konečne pohli v tejto veci ďalej, tak aby aj verejnosť dostala adekvátne informácie, čo sa vlastne stalo, aj vy ako ústavní činitelia, aj ďalší iní ústavní činitelia, ktorí každý deň dostávajú rôzne vyhrážky, rôzne nenávistné prejavy, burcované ešte niektorými vyjadreniami aj, bohužiaľ, musím povedať, koaličných poslancov a poslankýň z týchto radov. Mňa veľmi mrzí, ako k tomu pristúpil výbor, pretože na jednej strane voláte po pokoji a po zdržanlivosti zo strany opozície, priam nemôžme už ani žiadnu kritiku na koalíciu a na premiéra vysloviť, pretože tým burcujeme nenávisť, vytvárame napätie v spoločnosti a tým pádom ako keby vytvárame všeobecné ohrozenie. No na druhej strane nezverejníte výsledky, čo sa vlastne stalo a kto mohol v tejto veci aj pochybiť, nielen kto útočil, ale nás vyzývate k tomu, aby my sme nič nekomentovali. Toto vytvára priestor jednak na strach, jednak je to netransparentné voči verejnosti, verejnosť si zaslúži vedieť, čo sa vlastne stalo a či máme naozaj dobre pokrytú ochranu najvyšších ústavných činiteľov, či náhodou nezlyhali aj nejaké zložky štátu v tejto veci. Veď zo zahraničia máme príklady toho, ako sa v takýchto veciach postupuje. Tu výbor nechce schváliť ani zriadenie komisie Národnej rady ako najvyššieho zákonodarného orgánu, ktorý vyslovuje dôveru vlády, aby vôbec mala možnosť sa zaoberať tým, čo sa stalo premiérovi tejto republiky. No skúsme sa nad tým spoločne zamyslieť bez ohľadu na to, či sme koaliční, alebo opoziční poslanci, či toto je postup, či je to vôbec úcta k premiérovi, keď výbor Národnej rady a Národná rada prijme uznesenie, že ju to nezaujíma a ona nezriadi komisiu, ktorá by sa naprieč politickým spektrom zaoberala tým, čo sa premiérovi stalo. Vy nechcete vedieť, či hlava, či hlava štátu, či premiér tejto republiky, prípadne až raz bude zvolený predseda Národnej rady, je náležite štátom chránený? Vás to nezaujíma? Lebo to nie je len o tom, že sa skutok stal, je dôležité aj o tom, ako sa stal a či mu bolo možné predchádzať. Čiže, vážené kolegyne, vážení kolegovia, ak tento návrh Národná rada odmietne a neprijme ho, tak vás potom všetkých koaličných poslancov a poslankyne prosím, už nikdy viac neotvárajte tému atentátu, už nikdy viac neukazujte prstom na to, kto za to môže, pretože keď máte teraz možnosť vytvoriť orgán, ktorý sa mu môže venovať transparentne a môže dohliadať na to, aby sme naozaj zistili, čo sa stalo, tak ak tento návrh odmietnete, už nikdy viac neotvárajte tému atentátu. Ďakujem pekne.